b'\n_START_ARTICLE_\nMajayjay\n_START_SECTION_\nKasaysayan\n_START_PARAGRAPH_\nAyon sa matandang kasaysayan ang pangalang "Malay Barangay" ay napalitan ng pangalang Maybahay o "Majayjay" nang dumating ang mga Kastila sa ating bansa. Ang mga nagtutungo sa Majayjay ay inilululan sa duyan o hamaka dahil sa lubhang matataas ang inaahong mga bundok na kinalalagyan ng lugar na iyon. Dahil nga sa mahabang pag-ahon at mabigat ang kanilang dala ang mga naglalakbay ay nagpapatuloy sa pagtaghoy ng hay, hay, hay, na nag-papakilalang sia ay hirap na hirap sa kanilang paglakad._NEWLINE_Nang ang mga Kastila ay kasalukuyang nagpapalaganap ng pananakop sa bayan ng Majayjay, sila\'y hindi lamang sa inaahong mga bundok nahihirapan kundi gayon din sa madawas at maliit na tinatawid. Dahil nga sa hirap na kanilang dinaranas ay napipilitan silang magpahinga at inaalis ang pagod sa paghinga ng malalim at pagtaghoy ng "hay, hay, hay"._NEWLINE_Kapag tinatanong noon ang isang tagapag-buhat kung anong sinasabi tungkol sa pook na iyon, ang isinasagot ay "maraming hay, hay muna bago dumating doon. At dito nagsimula ang pangalan ng bayan ng Majayjay._NEWLINE_Nang mga panahong iyon ang Majayjay ay isa sa pinakamalaking bayan sa Laguna. Ang mamamayan ay umaabot sa 15,523 at nasasakupan nito ang nayon mga bayan ng Luisiana at Magdalena.'